Nõukogu direktiiv,

25. oktoober 1965,

millega muudetakse nõukogu direktiivi toidus lubatud värvaineid käsitlevate liikmesriikide eeskirjade ühtlustamise kohta

(65/469/EMÜ)

EUROOPA MAJANDUSÜHENDUSE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades, et:

nõukogu 23. oktoobri 1962. aasta direktiivi toidus lubatud värvaineid käsitlevate liikmesriikide eeskirjade ühtlustamise kohta [3] tuleb täiendada ja korrigeerida;

23. oktoobri 1962. aasta direktiivi II lisas loetletud värvainete täpseks hindamiseks vajalikke teadusuuringuid ei saa lõpetada artiklis 2 ettenähtud kolme aasta jooksul pärast selle direktiivi teatavakstegemist; seetõttu tuleks seda tähtaega pikendada kuni 31. detsembrini 1966;

teatavates liikmesriikides on esile kerkinud tõsiseid raskusi 23. oktoobri 1962. aasta direktiivi III lisa A jao punkti 1 alapunktis a sätestatud üldiste puhtusekriteeriumide kohaldamisel pliisisalduse osas; liikmesriikidel peaks seetõttu olema lubatud kuni 31. detsembrini 1966 kasutada toidus värvaineid, mis ei vasta nendele kriteeriumidele;

23. oktoobri 1962. aasta direktiivi I lisas antud karamelli määratlus välistaks selle toote teatavate liikide kasutamise toidu värvimiseks; see ei ole põhjendatud, sest need tooted ei ohusta inimeste tervist, kui nende koostis vastab teatavatele konkreetsetele puhtusekriteeriumidele;

inimeste tervisele ohutuid üldises kasutuses olevaid tooteid on välja jäetud nii karotinoidide ja ksantofüllide loetelust kui ka värvainete lahjendamiseks või lahustamiseks lubatud toodete loetelust;

23. oktoobri 1962. aasta direktiivi I lisas määratletud ortseiini ei kasutata üldiselt värvainena; teiselt poolt on sulfoonitud ortseiin teatavates liikmesriikides toidu värvimiseks üldiselt kasutusel; neil liikmesriikidel tuleks lubada ajutiselt säilitada oma nimetatud toodet käsitlevad eeskirjad vastavalt 23. oktoobri 1962. aasta direktiivi artikliga 2 hõlmatud toodete suhtes ettenähtud sätetele,

ON VASTU VÕTNUD KÄESOLEVA DIREKTIIVI:

Artikkel 1

1. "Artikkel 2

1. Liikmesriigid võivad kuni 31. detsembrini 1966 säilitada oma siseriiklikud eeskirjad, mis käsitlevad II lisas loetletud värvaineid.

2. Nõukogu võib enne lõikes 1 sätestatud tähtaega asutamislepingu artikli 100 kohaselt võtta vastu otsuse teha ettepanek nende värvainete kasutust lubava direktiivi vastuvõtmiseks. Loa võib anda ainult sel juhul, kui teadusuuringud on näidanud, et need värvained on tervisele ohutud ja nende kasutamine on majanduslikel põhjustel vajalik. Kui nõukogu ei ole enne lõikes 1 sätestatud tähtaega otsust teinud, kohaldatakse artiklit 12."

2. "Sidrunhape

Viinhape

Piimhape

Želatiin

Pektiinid

Ammoonium-, naatrium- ja kaaliumalginaadid

Hargnemata C14-, C16- ja C18-rasvhapete L-askorbiinhappeestrid (lubatud üksnes I lisas numbrite E 160 ja E 161 all loetletud värvainetele)."

3. "2. Erandina lõike 1 sätetest võivad liikmesriigid hiljemalt kuni 31. detsembrini 1966 lubada kasutada toidus I lisas loetletud värvaineid, mis pliisisalduse osas ei vasta III lisa A jao punkti 1 alapunktis a sätestatud üldistele puhtusekriteeriumidele."

4. "2. Artikli 2 lõike 2 viimase lause kohaldamisel asendatakse artikli 2 lõikes 1 sätestatud tähtaeg eelmises lõikes nimetatud teatavakstegemise tähtajaga."

Artikkel 2

Direktiivi I lisas tehakse järgmised muudatused:

E 141

Veergu "CI" lisatakse number "75810".

E 150

Veeru

"Keemiline valem või kirjeldus"

tekst sõnastatakse järgmiselt:

"Tooted, mis on saadud üksnes sahharoosi või teiste söödavate suhkrute kuumutamisel, või vees lahustuvad amorfsed pruunid tooted, mis on saadud söödavate suhkrute kontrollitud kuumutamisel ühe või mitme järgmise keemilise ühendi juuresolekul:

- äädik-, sidrun-, fosfor- ja väävelhape ning väävlishape ja vääveldioksiid;

- ammoonium-, naatrium- ja kaaliumhüdroksiid ja ammoonium (gaas);

- ammoonium-, naatrium- ja kaaliumkarbonaat, -fosfaat, -sulfaat ja -sulfit."

E 160

Punktis a:

- veergu "Schultz" lisatakse number "1403";

- veergu "CI" lisatakse numbrid "1249a" ja "75130";

- veergu "DFG" lisatakse number "108";

- veerg "Keemiline valem või kirjeldus" sõnastatakse "Peamiselt trans-vormis olevad tooted".

Punktis b:

- veergu "Schultz" lisatakse number "1738";

- veergu "CI" lisatakse numbrid "(1241)" ja "75120";

- veergu "DFG" lisatakse number "109".

Punktis d:

- veergu "CI" lisatakse number "75125";

- veerg "Keemiline valem või kirjeldus" sõnastatakse "Peamiselt trans-vormis olevad tooted".

Punkti d järele lisatakse järgmine:

Üldnimetus | Schultz | CI | DFG | Keemiline valem või kirjeldus |

e)Beeta-apo-8’ karotenaal (C 30) | — | — | — | Peamiselt trans-vormis olevad tooted |

f)Beeta-apo 8’-karotiinhappe etüülester (C 30) | — | — | — | Peamiselt trans-vormis olevad tooted |

E 161

Veeru "Keemiline valem või kirjeldus" sõnastust muudetakse järgmiselt:

"Ksantofüllid on karoteenide keto- ja/või hüdroksüülderivaadid." Punkti d veergu "CI" lisatakse number "75135".

Punkti f järele lisatakse järgmine: "g) Kantaksantiin".

E 163

Veeru

"Keemiline valem või kirjeldus"

viimase lõigu sõnastust muudetakse järgmiselt:

"Antotsüaniine võib saada üksnes köögiviljadest ja söödavatest puuviljadest, nagu maasikad, mooruspuumarjad, kirsid, ploomid, vaarikad, murakad, mustsõstrad, punased sõstrad, punane peakapsas, punane sibul, jõhvikad, mustikad, baklažaanid, viinamarjad ja leedrimarjad."

E 172

Veerust "Schultz" jäetakse välja numbrid "1276" ja "1311".

Artikkel 3

Direktiivi II lisa punktis 1 loetletud värvainetele lisatakse järgmine värvaine:

Üldnimetus | Schultz | CI | DFG | Keemiline valem või kirjeldus |

Sulfoonitud ortseiin | — | 1758 | — | Sulfoonitud ortseiini kaltsiumsool |

Artikkel 4

Direktiivi III lisa muudetakse järgmiselt.

- A jao esimest lõiku muudetakse järgmiselt:

"Kui B jao erikriteeriumides ei ole sätestatud teisiti, peavad I lisas nimetatud värvained vastama järgmistele puhtusekriteeriumidele:"

- nr E 141 järele lisatakse järgmine:

"E 150 – Karamell

Ammooniumlämmastik: | kuni 0,5 % määratud Tillmans-Mildneri meetodi [4] abil |

Vääveldioksiid: | kuni 0,1 % määratud Monier-Williams E.W. meetodi [5] abil |

pH | vähemalt 1,8 |

Fosfaadid: | kuni 0,5 % väljendatuna P2O5-na" |

- nr E 181 all olev sõna "arvutatud" asendatakse sõnaga "väljendatuna".

Artikkel 5

Liikmesriigid muudavad oma õigusnorme ülalnimetatud sätete kohaselt nii, et uusi meetmeid kohaldatakse turuleviidavate värvainete ja toitude suhtes hiljemalt 31. detsembril 1966.

Artikkel 6

Käesolev direktiiv on adresseeritud liikmesriikidele.

Brüssel, 25. oktoober 1965

Nõukogu nimel

eesistuja

E. Colombo

[1] EÜT 117, 6.11.1964, lk 2819/64.

[2] EÜT 63, 13.4.1965, lk 965/65.

[3] EÜT 115, 11.11.1962, lk 2645/62.

[4] "Beythien-Diemair, Laboratoriumsbuch, 7. väljaanne, lk 151.

[5] ""Determination of sulphur dioxide in foods"", Dept. Public Health & Med. Subjects nr 48, Ministry of Health, London 1927.

--------------------------------------------------